### | | | | --- | --- | | | | | --- | | **Byråd** 26. april 2016 Sagsnr. 710-2011-81711 Dok.nr. 710-2016-162946 Sagsbehandler DPCHAN | | 74.                 Tildelings- og betalingsmodel på specialundervisningsområdet - efter endt høring - Åbent

###

|  |  |
| --- | --- |
| Tidl. politisk behandling | BY, 26.04.16, pkt. 39 |
| Forventet sagsgang | BS-U, ØK, BY |
| Lovgrundlag | Folkeskoleloven, Bekendtgørelse om folkeskolens specialundervisning og anden specialpædagogisk bistand |

###

**SAGENS INDHOLD**

Byrådet skal i denne sag tage stilling til forslag om
ændringer i tildelings- og betalingsmodellen i ’Udviklingsplan for Specialundervisningsområdet’,
efter at forslaget har været i høring. Forslaget indebærer, at ressourcerne til
specialundervisning fordeles mellem skolerne ud fra en beregning af elevernes
forventede behov for specialundervisning. I dag fordeles ressourcerne alene
efter elevtal.

Byrådet besluttede 24. juni 2015, at KORA *–* Det
Nationale Institut for Kommuners og Regioners Analyse og Forskning skulle
udarbejde en analyse af de socioøkonomiske forskelle mellem skoledistrikterne i
Favrskov Kommune. I forlængelse af analysen ønskede Byrådet anbefalinger til
eventuelle ændringer i ressourcetildelingsmodellen på
specialundervisningsområdet. På den baggrund har Børn og Skole udarbejdet
forslag til ændring af tildeling- og betalingsmodellen.

KORA har analyseret de socioøkonomiske, demografiske og
sundhedsrelaterede forskelle mellem skoledistrikterne. Analysen viser, hvor
mange elever der fra hvert skoledistrikt kan forventes at blive henvist til
specialundervisning. Dette udtrykkes i et indekstal for hvert skoledistrikt.
KORA-analysen er vedlagt som bilag.

På baggrund af KORA-analysen har Børn og Skole udarbejdet
forslag til ændringer i den eksisterende tildelings- og betalingsmodel i
’Udviklingsplan for specialundervisningsområdet’. Udviklingsplanen og notat,
der beskriver ændringsforslaget, er vedlagt som bilag.

Byrådet sendte forslaget i høring i perioden 23. februar til
16. marts 2016. Der er afgivet 27 høringssvar. Høringssvarene er samlet i
vedlagte bilag. Der er også vedlagt en opsamling med resumé af de enkelte
høringssvar.

Forslaget til ændringer i tildelings- og betalingsmodellen
betyder:

· At ressourcetildelingen til skolerne fra
specialundervisningsbudgettet (50,5 mio. kr. i 2013/14) til betaling for
elever, som er henvist til segregeret specialundervisning og til
inklusionsindsatsen i almenundervisningen fordeles ud fra skoledistrikternes
indekstal. Indekstallene for de enkelte skoler fremgår både af KORA-analysen og
notatet ’Forslag til ændringer i tildelings- og betalingsmodellen i
Udviklingsplan for specialundervisningsområdet’.

· At skolernes betalingsforpligtigelse gælder for alle de
segregerede specialundervisningselever, der bor i skoledistriktet.

De indkomne høringssvar tilslutter sig i alt overvejende
grad den foreslåede tildelings- og betalingsmodel. Høringssvarene udtrykker dog
forskellige holdninger til implementeringen i form af en overgangsordning.
Skolebestyrelser og MED-udvalg på de skoler, som får tilført flest ressourcer i
modellen, er overvejende for en gennemførelse allerede fra skoleåret 2016/17.
Modsat ønsker skolebestyrelser og MED-udvalg på de skoler, som skal afgive
ressourcer, overvejende enten en fuld eller gradvis indfasning fra 2017/18.

**VURDERING**

KORA-analysen viser, at der er forskelle mellem de enkelte
skoledistrikter i forhold til hvor mange elever, der kan forventes segregeret
til specialundervisning. Det vurderes, at en fordeling af ressourcer fra
specialundervisningsbudgettet til skolerne på baggrund af KORA-analysens
indekstal vil skabe en bedre sammenhæng mellem de enkelte skolers
ressourcetildeling og forskellene i skoledistrikternes
specialundervisningsbehov samt skolernes inklusionsarbejde.

Børn og Skole vurderer ikke, at høringen giver anledning
til at revidere forslaget til en ny tildelings- og betalingsmodel.

I høringsmaterialet blev det foreslået, at ændringerne i
tildelings- og betalingsmodellen iværksættes fra skoleåret 2017/18 med fuld
virkning. For at sikre at det nyeste datagrundlag anvendes til beregningen af
tildelingen til skolerne, foreslås det også, at der sker en genberegning i
foråret 2017 af de indekstal, som ligger til grund for tildelingen. Herefter
anbefales det, at der laves en genberegning af indekstallene hvert tredje år.

Børn og Skole har på baggrund af høringen vurderet
muligheden for en indfasning begyndende allerede fra skoleåret 2016/17 med en
virkning på 25 % stigende til 75 % fra skoleåret 2017/18 og fuld virkning fra
skoleåret 2018/19. Børn og Skole vurderer, at en sådan indfasning vil være
uhensigtsmæssig, idet skolerne har afsluttet planlægningen af det kommende
skoleår, når denne sag behandles. Planlægningen afsluttes i april for at kunne
håndtere ansættelser, afskedigelser og forflyttelser til det kommende skoleår.

Derudover vil en indfasning fra skoleåret 2017/18 give
skolerne tid til at tilpasse allerede igangværende inklusionsforløb samt
medarbejderstaben til den ny økonomi, der følger af ændringerne i tildelings-
og betalingsmodellen. Det er specielt vigtigt i forhold til skoler, der skal
afgive ressourcer, at disse forløb vil kunne fortsætte på en hensigtsmæssig
måde.

Børn og skole anbefaler derfor, at den ændrede tildelings-
og betalingsmodel implementeres med fuld virkning fra skoleåret 2017/18.

**ØKONOMI**

Der er ingen økonomiske konsekvenser for det samlede
specialundervisningsbudget.

Forslaget om ændringer i tildelings- og betalingsmodellen
betyder, at der vil ske en ændring i fordelingen mellem skolerne i tildelingen
af ressourcer fra specialundervisningsbudgettet.

For de skoler, der vil få den største ressourcemæssige
nedregulering som følge af ændringerne, og hvor der i forvejen overføres et
underskud, kan det blive nødvendigt for Børn og Skole at revurdere disse skolers
økonomiske handlingsplaner.

Udgiften til en genberegning af indekstallene er ca.
100.000 kr., som foreslås finansieret af specialundervisningsbudgettet.

**INDDRAGELSE**

Forslaget til en ny tildelings- og betalingsmodel har været
i høring hos skolebestyrelserne, skolernes MED-udvalg, SMU Skole og
Handicaprådet. Høringsparterne har været indbudt til et orienterings- og
dialogmøde i høringsperioden.

**INDSTILLING**

Direktøren for Børn og Skole indstiller til Byrådet:

1.    At forslaget til ændring
af tildelings- og betalingsmodellen på specialundervisningsområdet godkendes.

2.    At de foreslåede
ændringer i tildelings- og betalingsmodellen implementeres med fuld virkning
fra og med skoleåret 2017/18.

3.    At indekstallene for
forventet specialundervisningsbehov og inklusionsarbejdet genberegnes i foråret
2017 til brug for fordelingen af ressourcer fra specialundervisningsbudgettet
til skolerne i skoleåret 2017/18.

4.    At indekstallene herefter beregnes hvert tredje år.

5.    At udgiften til
genberegning finansieres af det samlede specialundervisningsbudget.

**BESLUTNING**

***Børne- og Skoleudvalget, 11. april 2016:***

Fraværende:Ingen

Indstilles godkendt med den tilføjelse, at den nye
tildelings- og betalingsmodel evalueres efter skoleåret 2018/19. Børn og Skole
fremsender ultimo 2016 sag til Børne- og Skoleudvalget med forslag til formålet
og indholdet i evalueringen. I sagen vil også indgå en afklaring af, om der er
forhold fra høringssvarene, der kan indgå i den forestående genberegning af
indekstallene, som foretages af KORA i 2017 forud for den efterfølgende
ressourcefordeling til specialundervisning.

***Økonomiudvalget, 19. april 2016:***

Fraværende:William Olesen

Indstillingen fra Børne- og Skoleudvalget indstilles
godkendt.

**Bilag**

|  |  |
| --- | --- |
| KORA - Karsten Bech i Favrskov Kommunes skoledistrikter | 710-2015-352830 |
| Udviklingsplan for Specialundervisningsområdet efter budgetproces og høring | 710-2015-349518 |
| Forslag til ændringer i tildelings- og betalingsmodellen i Udviklingsplan for specialundervisningsområdet | 710-2016-134390 |
| Høringssvar | 710-2016-130141 |
| Opsamling på høringssvar | 710-2016-102275 |